江源縣張季長正字家善頌堂
作者：范成大
朝代：宋

paragraphs: 我窮江源來，名勝頗追逐。
薰風秀沃野，在處得奇矚。
頌堂有佳士，文字照縑竹。
圖書抱世守，古錦韜玉軸。
黄金不滿籯，故園有喬木。
逡巡酒如澠，霍霍具水陸。
田頭新穀升，一飯香滿屋。
回思閔雨時，敢望遽炊玉。
摩挲壁間題，明府遂州牧。
山高江水長，百世照尸祝。
我來坐琴壇，靦汗媿前躅。
空餘煙霞痼，未許是公獨。
請歌青城遊，或附耆舊錄。